ועדת העבודה, הרווחה והבריאות, כנסת 17, פרוטוקול מספר 87, 2006-10-31 10:00

משה שרוני: שלום, אני פותח את ישיבת הוועדה.

עינת גדעוני: שר המשפטים מבקש להחיל את חוק הצינון על מפעל הפיס.

עינת גדעוני: הסמכות היא מכוח סעיף 14 לחוק.

עינת גדעוני: מדובר על מפעל הפיס כגוף מבוקר לפי סעיף 9, משום שהממשלה משתתפת בהנהלתו.

עינת גדעוני: מבחינת ההצדקה של החלת החוק על מפעל הפיס - מדובר בגוף שכל תכליתו היא ציבורית.

עינת גדעוני: המהות שלו היא ציבורית, יש לו היתר לבצע הגרלות, והכל כדי לנצל את הכספים לטובת הציבור והרשויות המקומיות.

עינת גדעוני: למרות היותו מאוגד כחברה פרטית, הוא למעשה מתפקד כגוף ציבורי.

עינת גדעוני: לכן אנחנו חושבים שמוצדק להחיל עליו את החוק.

עינת גדעוני: בנוסף, הוא מקיים קשרים עם גורמים פרטיים רבים בסכומים מאוד גדולים.

עינת גדעוני: יש חשש לפגיעה בטוהר מידות, ולכן ראוי ורצוי להחיל את הכללים המאוד ברורים של חוק הצינון על מפעל הפיס.

עינת גדעוני: בנוסף, חוק חופש המידע הוחל על הגוף הזה.

עינת גדעוני: הכירו בו כבר כרשות ציבורית לצרכים שונים: חוק חופש המידע, חוק יסודות התקציב.

עינת גדעוני: דוח מבקר המדינה גם הוא ממליץ להחיל את חוק הצינון על מפעל הפיס.

עינת גדעוני: מכל הטעמים האלה, משרד המשפטים מבקש מהוועדה לאשר את החלת החוק על מפעל הפיס.

ליזבט בן דרור: אני רוצה לציין, שאנחנו באמת גוף דו מהותי.

ליזבט בן דרור: אנחנו גוף שמאוגד כחברה פרטית, כאשר את כל ההכנסות שלנו אנחנו נותנים למען הציבור: מבני ציבור, מבני חינוך ומבנים לרווחת הקהילה.

ליזבט בן דרור: יחד עם זאת, חוק חופש המידע הוחל בחלקו על מפעל הפיס, דווקא בשל היותו כגוף דו מהותי שלא כגוף ציבורי.

ליזבט בן דרור: לגופו של עניין, אין לנו שום התנגדות עקרונית, אך אנחנו מבקשים שהות להעביר חומר מסודר לגבי השאלות, על מי זה יחול, על איזה דרגים במפעל הפיס, האם רק על הסמנכ"לים, האם רק לגבי מנהלי אגפים, האם רק על אותו אדם שהוא מנהל בתחום שלו, ספקי מכשור וכו'.

ליזבט בן דרור: גם בנק הוא ספק למפעל הפיס.

ליזבט בן דרור: האם בן אדם שיוצא ממפעל הפיס לא יוכל לעבוד עם בנק?

ליזבט בן דרור: צריך לבדוק את זה ולעשות שיעורי בית באופן יסודי.

ליזבט בן דרור: אשר על כן, אין לנו התנגדות עקרונית, אבל אנחנו מבקשים שהות לבדוק את זה לעומק.

ליזבט בן דרור: לגבי הדרגים הגבוהים במפעל הפיס, יש הסכם אישי עם המפעל.

ליזבט בן דרור: שם יש סעיף צינון לגבי מקום עבודה שלא יהיה בניגוד עניינים או תחרות.

ליזבט בן דרור: אין לנו התנגדות עקרונית, אבל אנחנו מבקשים שהות לבדוק את הדברים לעומק, באיזה דרגים, איזה סוג של ספקים.

ליזבט בן דרור: אנחנו לא רוצים שזה יפגע בחופש העיסוק של בן אדם.

משה שרוני: אתם קיבלתם את ההודעה על כך ב-10 לינואר.

משה שרוני: מפעל הפיס ענה לנו ב-14 לפברואר.

משה שרוני: אתם ידעתם את כל זה ודנתם על זה.

משה שרוני: יש לי התכתבות מינואר.

ליזבט בן דרור: אני אשמח לראות את זה.

ליזבט בן דרור: זה לא מוכר לי.

משה שרוני: הייתם בדיון עם משרד המשפטים.

משה שרוני: היה גם שימוע.

משה שרוני: אם את לא יודעת, זה לא טוב.

ליזבט בן דרור: הייתי מבקשת 5 ימים ולא יותר.

משה שרוני: אני לא מוכן.

משה שרוני: אני לא אבזבז את הזמן שלי בדחיות, כאשר מפעל הפיס ידעו מינואר, והיה גם שימוע.

עינת גדעוני: מעבר לכך שנערך שימוע בכתב והיתה הזדמנות להעלות את כל הטענות.

עינת גדעוני: החוק עצמו מדבר רק על מי שהיה לו שיקול דעת להעניק זכות או להמליץ על הענקת זכות.

עינת גדעוני: החוק עצמו מתוך הוראותיו, מדבר רק על אנשים שהיתה להם נגיעה ישירה לנושא, או אנשים בכירים שהיתה להם סמכות ושיקול דעת.

עינת גדעוני: לא מדובר על כל עובד ועובד.

עינת גדעוני: סעיף 4 בחוק אומר: "מי שפרש משירות הציבור ובתפקידו בשירות הציבור היה מוסמך על פי שיקול דעתו על הענקת זכות לאחר, או להמליץ על הענקת זכות לאחר.

עינת גדעוני: ."

ליזבט בן דרור: מה זאת זכות?

עינת גדעוני: מוגדר מה זאת זכות.

עינת גדעוני: החוק עצמו מפרש על מי זה חל ועל מי זה לא.

עינת גדעוני: החוק נותן כבר את ההבחנות הנחוצות.

ליזבט בן דרור: אפשר לבקש שזה יחול רק על הדרגים הגבוהים.

עינת גדעוני: אבל זה ממילא חל על מי שהיה מוסמך להעניק זכות לאחר.

ליזבט בן דרור: יש אצלנו אנשים בדרגות מאוד נמוכות, למשל באגף הכספים, שהם אחראים על הדברים האלה וחבל לפגוע בהם.

עינת גדעוני: אם היה להם שיקול דעת, אז יש הצדקה להחיל עליהם את ההוראות האלה.

עינת גדעוני: אם לא, אז לא.

ליזבט בן דרור: אני חושבת שצריך לעשות איזונים ובלמים, ואסור לפגוע באנשים בצורה שרירותית.

ליזבט בן דרור: לכן, אני מבקשת הארכה.

ליזבט בן דרור: אין לנו התנגדות עקרונית.

עינת גדעוני: החוק נותן את האיזונים, מעבר לזה שיש גם ועדה למתן היתרים.

עינת גדעוני: החוק עצמו קובע מנגנון.

משה שרוני: אני מוכן להיות טוב, אבל מפעל הפיס קיבל 10 חודשים.

פיני קבלו: לנו אין שום התנגדות, בעיקר אחרי שאני שומע שכאן התנהלו משאים ומתנים במשך תקופה.

פיני קבלו: אתמול יצרתי קשר עם לשכת המנכ"ל, השארתי הודעה וביקשתי לקבל כיוונים לחוק הזה.

פיני קבלו: לצערי, אף אחד לא חזר אלי.

פיני קבלו: כנראה, שיש הסכמה.

פיני קבלו: כנראה, שלא עדכנו את עו"ד של מפעל הפיס בכל התהליכים שהיו קודם.

פיני קבלו: אם היו"ר ירצה לאפשר 5 ימים שהם יגישו הסתייגויות בכתב, אנחנו לא נתנגד.

משה שרוני: אנחנו מאשרים את הצו.

משה שרוני: תודה רבה, הישיבה נעולה.